SPOROČILO ZA JAVNOST

**120. redna seja Vlade Republike Slovenije**

31. marec 2022

**Vlada izdala uredbo o podelitvi rudarske pravice v Šmarjah pri Jelšah**

Vlada je izdala Uredbo o podelitvi rudarske pravice za izkoriščanje mineralne surovine tehnični kamen – apnenec v pridobivalnem prostoru Pijovci 2 v občini Šmarje pri Jelšah.

Vladno gradivo je koncesijski akt, s katerim vlada odloča o podelitvi rudarske pravice za izkoriščanje mineralne surovine. Na podlagi tega koncesijskega akta se pravni osebi GRAMOZ-AP, d.o.o., Dvor 6A, 3240 Šmarje pri Jelšah, podeljuje rudarska pravica za izkoriščanje mineralne surovine tehnični kamen – apnenec (v količini 491.670 kubičnih metrov v raščenem stanju) v pridobivalnem prostoru Pijovci 2 (s površino 4,6384 hektara do k. +303 m nadmorske višine) v občini Šmarje pri Jelšah za obdobje 18 let v skladu z zakonodajo o rudarstvu.

Vir: Ministrstvo za infrastrukturo

**Prenehanje uporabe Uredbe o podatkih registra nepremičnin**

Vlada je izdala Uredbo o prenehanju uporabe Uredbe o podatkih registra nepremičnin. Uredba bo prenehala veljati 4. aprila 2022, ko se bo začel uporabljati Zakon o katastru nepremičnin (ZKN). Zakon o katastru nepremičnin (ZKN) določa, da je kataster nepremičnin uradna evidenca podatkov o parcelah, stavbah in delih stavb, ker je dosedanje vodenje zemljiškega katastra, katastra stavb in registra nepremičnin izkazalo potrebo po vzpostaviti sodobnega informacijskega sistema evidentiranja podatkov o parcelah, stavbah in delih stavb v enotni evidenci.

Nov podzakonski predpis o vodenju podatkov v katastru nepremičnin, sprejet na podlagi ZKN, je Pravilnik o vodenju podatkov katastra nepremičnin.

Vir: Ministrstvo za okolje in prostor

**Vlada izdala Uredbo o izračunu višine povračila dela stroškov občinam zaradi povečanega nadzora državne meje**

Vlada Republike Slovenije je izdala Uredbo o izračunu višine povračila dela stroškov občinam zaradi povečanega nadzora državne meje in jo objavi v Uradnem listu Republike Slovenije. Uredba začne veljati naslednji dan po objavi v uradnem listu.

Z Zakonom o dopolnitvi Zakona o nadzoru državne meje (ZNDM-2) je bila vzpostavljena pravna podlaga za delno povrnitev stroškov občinam, ki mejijo z državno mejo, nastalih zaradi povečanega nadzora državne meje. ZNDM-2 določa, da vlada podrobneje določi merila, kriterije in metodologijo za izračun višine povračila dela stroškov ter način uveljavljanja povračila stroškov.

Finančne posledice so trenutno ocenjene na okoli pet milijonov evrov letno. Za naslednja proračunska leta se bodo sredstva načrtovala ob pripravi proračunov.

Sredstva, ki so v državnem proračunu v tekočem koledarskem letu zagotovljena za povračilo dela stroškov občinam zaradi povečanega nadzora državne meje, se med občine, v katerih vlada s sklepom ugotovi obstoj povečanega nadzora državne meje v preteklem koledarskem letu, razdeli glede na dolžino meje v posamezni občini, število mejnih prehodov, število prebivalcev občine, število nezakonitih prehodov, pa tudi druge okoliščine, ki pomembno vplivajo na varnost v lokalnem okolju.

Vir: Ministrstvo za notranje zadeve

**Uredba o določitvi vzorca izjave o dostopnosti glede skladnosti spletišč in mobilnih aplikacij ter o metodologiji spremljanja skladnosti spletišč in mobilnih aplikacij**

Vlada Republike Slovenije je sprejela Uredbo o določitvi vzorca izjave o dostopnosti glede skladnosti spletišč in mobilnih aplikacij z zahtevami glede dostopnosti ter o metodologiji spremljanja skladnosti spletišč in mobilnih aplikacij ter jo objavi v Uradnem listu Republike Slovenije.

Sprejeta Uredba je pripravljena v skladu z Zakonom o spremembah Zakona o državni upravi (ZDU-1M) zaradi prenosa delovnega področja informacijske družbe in elektronskih komunikacij iz Ministrstva za javno upravo na Službo Vlade Republike Slovenije za digitalno preobrazbo in nadomešča dosedanji Pravilnik o določitvi vzorca izjave o dostopnosti glede skladnosti spletišč in mobilnih aplikacij z zahtevami glede dostopnosti in o metodologiji spremljanja skladnosti spletišč in mobilnih aplikacij.

S sprejeto uredbo se ne posega v samo vsebino, kot je bila predhodno opredeljena v omenjenem Pravilniku. Sprejeta uredba tako za namene izvajanja Zakona o dostopnosti spletišč in mobilnih aplikacij (ZDSMA) še naprej predpisuje ureditev vzorca izjave o dostopnosti in metodologije spremljanja skladnosti spletišč in mobilnih aplikacij z navezavo na izvedbene sklepe Evropske komisije, ki jih je ta sprejela na podlagi Direktive (EU) 2016/2120 Evropskega parlamenta in Sveta o dostopnosti spletišč in mobilnih aplikacij organov javnega sektorja. Postavljeno ureditev v skladu z ZDU-1M spremlja Inšpekcija za informacijsko družbo, kar je ustrezno upoštevano tudi v sprejeti uredbi. Uredba stopi v veljavo naslednji dan po objavi v Uradnem listu RS.

Vir: Služba vlade za digitalno preobrazbo

**Vlada Republike Slovenije je velikim podjetjem omogočila prejemanje pomoči za začetne investicije**

Vlada Republike Slovenije je izdala Uredbo o dopolnitvi Uredbe o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje in jo objavi v Uradnem listu Republike Slovenije. Na ta način je omogočila, da bodo na upravičenih območjih »a«, opredeljenih v uredbi, ki ureja karto regionalne pomoči, pomoč za začetne investicije prejela tudi velika podjetja.

Dne 26. februarja 2022 je namreč Vlada Republike Slovenije v Uradnem listu RS št. 27/22 objavila Uredbo o spremembah in dopolnitvah Uredbe o dodeljevanju regionalnih državnih pomoči ter načinu uveljavljanja regionalne spodbude za zaposlovanje ter davčnih olajšav za zaposlovanje in investiranje (v nadaljnjem besedilu: uredba). Besedilo te uredbe je bilo potrebno popraviti, ker je bila ob večkratnem usklajevanju in uvedbi kratice, ki označuje mala in srednja podjetja (MSP) v tretjem odstavku 10. člena pomotoma izpuščena besedna zveza "in velika podjetja". Vlada je z novo uredbo napako odpravila.

Vir: Ministrstvo za gospodarski razvoj in tehnologijo

**Vlada izdala uredbo o spremembah upravljanja koprskega pristanišča**

Vlada je izdala Uredbo o spremembah in dopolnitvi Uredbe o upravljanju koprskega tovornega pristanišča, opravljanju pristaniške dejavnosti, podelitvi koncesije za upravljanje, vodenje, razvoj in redno vzdrževanje pristaniške infrastrukture v tem pristanišču.

S spremembami in dopolnitvijo Uredbe o upravljanju koprskega tovornega pristanišča, opravljanju pristaniške dejavnosti, podelitvi koncesije za upravljanje, vodenje, razvoj in redno vzdrževanje pristaniške infrastrukture v tem pristanišču se iz koncesijskega območja izvzame nepremičnine, ki so potrebne za izvedbo projekta ureditve območja Ankaranskega obrobnega kanala – faza 1A, na katerih bo investitor Občina Ankaran oz. bo podeljena ustrezna pravica graditi Občini Ankaran. Dne 19. 10. 2021 je bil med Ministrstvom za infrastrukturo, Občino Ankaran in Luko Koper d. d. podpisan Sporazum o ureditvi razmerij pri projektu »Ureditev Ankaranskega obrobnega kanala – faza 1A«, iz katerega je izhajala zaveza, da Ministrstvo za infrastrukturo vladi predlaga izločitev predmetnih nepremičnin iz koncesijskega območja, kar je predmet predmetne spremembe uredbe.

Koncesijsko območje se širi na območje kasete 6A in območje kasete 7A, ki je namenjeno ureditvi novih nujno potrebnih skladiščnih površin. Koncesijsko območje se širi tudi na območje investicije v ureditev Zunanjega kamionskega terminala ter investicije v ureditev Ankaranskega obrobnega kanala v delu, kjer bo investitor Luka Koper d. d.. Na zahtevo Računskega sodišča se priloga 1 dopolni s tabelo z navedbo nepremičnin, katastrskih občin, v katerih ležijo nepremičnine in velikosti posameznih nepremičnin, ki so del koncesijskega območja. Skladno z vsem navedenim se spreminjata priloga 1 in priloga 2, ki se ustrezno nadomestita z novo prilogo 1 in prilogo 2. V prilogi 1 je določeno območje koprskega tovornega pristanišča z novimi koordinatami, v prilogi 2 pa je določena pristaniška infrastruktura, namenjena javnemu prometu.

Vir: Ministrstvo za infrastrukturo

**Uredba o emisiji snovi v zrak iz nepremičnih virov onesnaževanja**

Vlada je izdala Uredbo o spremembah in dopolnitvah Uredbe o emisiji snovi v zrak iz nepremičnih virov onesnaževanja.

Veljavna Uredba o emisiji snovi v zrak iz nepremičnih virov onesnaževanja določa:

* zahteve za obratovanje naprave,
* pogoje za pridobitev okoljevarstvenega dovoljenja za obratovanje naprave, zahteve v zvezi s preprečevanjem in zmanjševanjem škodljivih vplivov na zdravje ljudi, ki prebivajo ali se zadržujejo na območju vrednotenja obremenitve zunanjega zraka,
* ocenjevanje kakovosti zunanjega zraka na območju vrednotenja obremenitve zunanjega zraka,
* mejne vrednosti emisije snovi v zrak,
* zahteve v zvezi z mejnimi vrednostmi emisije snovi v zrak in v zvezi z uporabo najboljših razpoložljivih tehnik,
* vrednotenje emisije snovi v zrak,
* ukrepe za preprečevanje in zmanjševanje emisije snovi v zrak,
* pogoje za prilagoditev obstoječih naprav, ki povzročajo emisijo snovi v zrak, in
* prilagoditev obstoječih naprav določbam te uredbe.

S spremembo uredbe so določeni ukrepi in postopki za preprečevanje ali zmanjševanje onesnaženosti zraka z vonjem. Za dejavnosti kot so: naprave za proizvodnjo komposta, naprave za biološko obdelavo odpadkov, naprave za sušenje odpadkov, naprave za sušenje blata iz čistilnih naprav, naprave za mehansko obdelavo mešanih komunalnih odpadkov ali odpadkov podobne sestave so predpisane tudi mejne koncentracije vonja, izmerjene z dinamično olfaktometrijo v skladu s standardom SIST EN 13725 (Ugotavljanje koncentracije vonja z dinamično olfaktometrijo) ali drugim enakovrednim evropskim ali mednarodno priznanim standardom.

Upravljavci naprav, ki se uvrščajo v dejavnosti :

* proizvodnja hrane, piva, tobaka in krme ter kmetijskih proizvodov;
* naprave za proizvodnjo komposta iz organskih odpadkov, če je letna proizvodna zmogljivost večja od 3.000 ton;
* naprave za biološko obdelavo odpadkov s proizvodno zmogljivostjo, večjo od 1 t odpadkov na dan, razen za odpadke, ki se obdelujejo v napravah, ki se uvrščajo v skupini 8.5 in 8.7;
* naprave za obdelavo onesnažene zemljine z biološkimi postopki, postopki za razplinjanje, odstranjevanje ali pranje s proizvodno zmogljivostjo več kakor 1 t onesnažene zemljine na dan, in
* naprave za skladiščenje blata čistilnih naprav, če je skladiščna zmogljivost večja od 1 t ali je celotna zmogljivost skladiščenja večja od 10 t, razen začasnih skladišč blata na kraju njihovega nastanka;

morajo te naprave prilagoditi spremenjenim določbam uredbe, ki se nanašajo na koncentracijo vonja ali na kakovost zunanjega zraka, v 24 mesecih od uveljavitve te uredbe oziroma v 36 mesecih, če potrebujejo gradbeno dovoljenje v skladu s predpisi, ki urejajo graditev.

Upravljavci naprav, ki se uvrščajo v dejavnosti :

* kamnolomi in dnevni kopi s površino, kjer se dejansko izkoriščajo mineralne surovine, večjo od 5 hektarov in ne glede na površino, če se uporablja razstrelivo;
* naprave za drobljenje, brušenje, struženje ali separiranje naravnih ali umetnih kamnin, razen naprav za separiranje peska in gramoza.

Te naprave morajo prilagoditi spremenjenim določbam uredbe, ki se nanašajo na pridobitev okoljevarstvenega dovoljenja in ocenjevanje kakovosti zunanjega zraka, v 24 mesecih od uveljavitve te uredbe oziroma v 36 mesecih, če potrebujejo gradbeno dovoljenje v skladu s predpisi, ki urejajo graditev.

Vir: Ministrstvo za okolje in prostor

**Vlada izdala Odlok o določitvi seznama varnih izvornih držav**

Vlada Republike Slovenije je izdala Odlok o določitvi seznama varnih izvornih držav in ga objavi v Uradnem listu Republike Slovenije. O seznamu varnih izvornih držav obvesti Evropsko komisijo. Odlok začne veljati naslednji dan po objavi v uradnem listu.

Zakon o mednarodni zaščiti določa, da varno izvorno državo na podlagi meril, ki jih določa zakon, razglasi Vlada Republike Slovenije na predlog Ministrstva za notranje zadeve, ki redno spremlja razmere v državi na podlagi informacij drugih držav članic EU ter drugih institucij EU in ustreznih mednarodnih organizacij.

Kot varne izvorne države se določijo Albanija, Alžirija, Bangladeš, Bosna in Hercegovina, Črna gora, Egipt, Gana, Gambija, Gruzija, Kosovo, Maroko, Nepal, Senegal, Severna Makedonija, Srbija, Tunizija in Turčija.

Vir: Ministrstvo za notranje zadeve

**Obveznosti ravnanja z odpadnimi nagrobnimi svečami za koledarsko leto 2021**

Vlada je sprejela Sklep o izpolnitvi celoletne obveznosti ravnanja z odpadnimi nagrobnimi svečami za koledarsko leto 2021.

Deleži izpolnitve celoletne obveznosti ravnanja z odpadnimi nagrobnimi svečami za koledarsko leto 2021 so:

* za družbo PRONS, d. o. o., 45,43 odstotka,
* za družbo SVEKO d. o. o., 27,67 odstotka,
* za družbo ZEOS d. o. o., 11,73 odstotka,
* za družbo INTERSEROH, d. o. o., 15,17 odstotka.

Vir: Ministrstvo za okolje in prostor

**Program odprave posledic neposredne škode na stvareh zaradi neurij s poplavami 18. julija 2021**

Vlada je sprejela Program odprave posledic neposredne škode na stvareh zaradi neurij s poplavami 18. julija 2021.

Na podlagi Zakona o odpravi posledic naravnih nesreč je Ministrstvo za okolje in prostor pripravilo Program odprave neposredne škode na stvareh zaradi neurij s poplavami 18. julija 2021. Sredstva za izvedbo se zagotavljajo v letu 2022 v okviru sredstev proračunske rezerve proračuna Republike Slovenije ter v nadaljevanju iz integralnega proračuna in skladov na Ministrstvu za okolje in prostor. V letu 2022 je predvideno 5.400.000,00 evrov. Namen in cilj programa je realizacija ukrepov, ki so potrebni za normalizacijo stanja na prizadetih območjih in preprečitev oziroma omilitev čezmerne škode do katere lahko pride v nadaljevanju, če se z zakonom opredeljeni ukrepi ne bi izvajali.

Vir: Ministrstvo za okolje in prostor

**Akcijski načrt za leti 2022 in 2023 za izvajanje Resolucije o nacionalnem programu duševnega zdravja**

Vlada Republike Slovenije je sprejela Akcijski načrt za leti 2022 in 2023 (AN22‒23) za izvajanje Resolucije o nacionalnem programu duševnega zdravja 2018‒2028 (ReNPDZ 18‒28). Ta opredeljuje cilje za povečanje dostopnosti do storitev za duševno zdravje, nadgradnjo in širitev mreže izvajalcev na primarni zdravstveni ravni ter krepitev specialističnih storitev na sekundarni in terciarni zdravstveni ravni.

AN22‒23 določa aktivnosti, s katerimi bo zagotovljena podpora duševnega zdravja celotne populacije, še posebej pa bo pozornost namenjena duševnemu zdravju otrok in mladostnikov od 14. do 25. leta. Cilj akcijskega načrta je prav tako približati storitve promocije, preventive in obravnave na področju duševnega zdravja na primarni ravni in izboljšati njihovo dostopnost in kakovost. Strateški cilji dokumenta so tudi spodbujanje in krepitev medsektorskega sodelovanje služb na področju duševnega zdravja in boljši razvoj specialističnih storitev v psihiatričnih bolnišnicah.

Poleg omenjenega, prav tako vključuje cilje za zmanjšanje samomora in z alkoholom povezanih duševnih motenj, naloge za krepitev znanja in kompetenc na področju duševnega zdravja, za izvajanje socialnovarstvenih programov in programov v podporo družini in nenazadnje tudi cilje za aktivnosti in programe, s katerimi se vzpostavljajo podporna okolja v vzgojno‒izobraževalnih ustanovah, institucijah in lokalnih skupnostih.

Dokument prav tako opredeljuje načine zmanjševanja deficitarnosti poklicev na področju duševnega zdravja v Sloveniji.

Vir: Ministrstvo za zdravje

**Vlada dala soglasje k dopolnitvi Letnega načrta upravljanja kapitalskih naložb**

Vlada je Slovenskemu državnemu holdingu dala soglasje k dopolnitvi Letnega načrta upravljanja kapitalskih naložb za leto 2022 v točki, ki se nanaša na Slovenske železnice oziroma Skupino Slovenske železnice.

Letni načrt upravljanja kapitalskih naložb je skladno z Zakonom o Slovenskem državnem holdingu akt upravljanja Slovenskega državnega holdinga, ki ga sprejme uprava holdinga, k njemu pa podata soglasje nadzorni svet holdinga in vlada.

Uprava Slovenskega državnega holdinga je na pobudo družbe Slovenske železnice in po prejemu zagotovila Ministrstva za finance, da so sredstva v proračunu za namen dokapitalizacije družbe v višini 150 milijonov evrov zagotovljena, sprejela odločitev o dopolnitvi Letnega načrta upravljanja 2022 v delu, ki se nanaša na Slovenske železnice oziroma Skupino Slovenske železnice.

Slovenski državni holding bo izvedel vse upravljavske aktivnosti, ki bodo potrebne za realizacijo dokapitalizacije družbe s strani Republike Slovenije, in sicer z namenom realizacije investicij v nova vozna sredstva potniškega železniškega prometa v skladu s Strategijo upravljanja. Predvidena višina dokapitalizacije znaša 150 milijonov evrov.

Vir: Ministrstvo za finance

**Vlada Republike Slovenije je sprejela novo poslovno politiko Slovenskega regionalno razvojnega sklada**

Vlada Republike Slovenije je sprejela Poslovno politiko, ki določa smernice delovanja Slovenskega regionalnega razvojnega sklada v obdobju 2022–2026, ob upoštevanju strateških in operativnih temeljnih usmeritvah Evropske unije in Republike Slovenije na področju regionalnega razvoja.

Spremembe v poslovni politiki so v veliki meri posledica prizadevanj na vseh ravneh, da se Slovenija ogljično in digitalno preobrazi ter postane podnebno nevtralna do leta 2050. Zastavljeni cilji in politike Sklada so hkrati usmerjene v glavne cilje regionalne politike Slovenije za to obdobje.

Za izvedbo predvidenih programov oziroma ukrepov Sklad planira naložbe iz lastnih virov v višini skupaj najmanj 210 milijonov evrov in oblikovanje dodatnih finančnih spodbud v sodelovanju z drugimi organi v višini najmanj 40 milijonov evrov.

Vir: Ministrstvo za gospodarski razvoj in tehnologijo

**Poročilo o izvedbi programa dela državne geodetske službe za leto 2022**

Vlada je sprejela Poročilo o izvedbi Programa dela državne geodetske službe za leto 2021. Poročilo o izvedbi Programa dela državne geodetske službe za leto 2021 je sestavljeno iz poročila o izvedbi programa dela državne geodetske službe za leto 2021 (poročilo o delu Geodetske uprave Republike Slovenije) in drugih ministrstev, ki so bila vključena v ta program, in vključuje tudi poročilo o izvedbi letnega programa Geodetskega inštituta Slovenije za leto 2021 in poročilo o realizaciji planiranih sredstev po proračunskih postavkah Geodetske uprave Republike Slovenije v letu 2021.

Vir: Ministrstvo za okolje in prostor

**Vlada sprejela program dela komisije za reševanje vprašanj prikritih grobišč in finančni načrt njenega dela za leto 2022**

Vlada Republike Slovenije je na današnji seji potrdila Program dela Komisije Vlade Republike Slovenije za reševanje vprašanj prikritih grobišč za leto 2022 in sprejela Finančni načrt dela Komisije Vlade Republike Slovenije za reševanje vprašanj prikritih grobišč za leto 2022.

Zakon o prikritih vojnih grobiščih in pokopu žrtev v tretjem odstavku 4. člena določa, da mora Komisija Vlade Republike Slovenije za reševanje vprašanj prikritih grobišč posredovati Vladi Republike Slovenije v potrditev sprejeti letni program dela ter v sprejem pripravljen predlog finančnega načrta dela.

Program dela Komisije Vlade Republike Slovenije za reševanje vprašanj prikritih grobišč za leto 2022 je komisija sprejela na 34. redni seji. Program temelji na naslednjih točkah:

* zbiranje in obdelava podatkov o prikritih vojnih grobiščih in grobovih - urejanje evidenc in baze;
* priprava predlogov za vpis urejenih grobišč v register vojnih grobišč in v register kulturne dediščine;
* potrjevanje grobišč/sondiranje;
* prekop žrtev iz grobišča Jama pod Macesnovo gorico ter ostali prekopi;
* pokop žrtev in ureditev grobov na lokalnih pokopališčih;
* ureditev grobišč;
* ureditev vprašanja hrambe predmetov.

Finančni načrt dela Komisije Vlade RS za reševanje vprašanj prikritih grobišč za leto 2022 je komisija sprejela na 34. redni seji. Sredstva za delo Komisije Vlade RS za reševanje vprašanj prikritih grobišč so zagotovljena v Proračunu Republike Slovenije za leto 2022, Uprava za vojaško dediščino, Ministrstvo za obrambo, v višini 400.000 evrov. Skladno s programom dela komisije za leto 2022 so proračunska sredstva predvidena za vse stopnje postopka odkrivanja prikritih vojnih grobišč. Večina sredstev je namenjena sondiranju in prekopom žrtev iz prikritih vojnih grobišč.

Vir: Ministrstvo za obrambo

**Dopolnitve k vsebini razpisa za vpis v dodiplomske in magistrske študijske programe za študijsko leto 2022/2023**

Vlada Republike Slovenije je dala soglasje k dopolnitvi sklepa vlade o soglasju k vsebini razpisa za vpis v dodiplomske in enovite magistrske študijske programe v študijskem letu 2022/2023. Razpis se dopolnjuje z vključitvijo dodatnih vpisnih mest za kandidate z začasno zaščito za razseljene osebe iz Ukrajine, ki jim je bil ta status dodeljen z vladnim sklepom o uvedbi začasne zaščite za razseljene osebe iz Ukrajine.

V okviru razpisov za vpis v dodiplomske in enovite magistrske študijske programe se visokošolskim zavodom dovoljuje, da za te kandidate razpišejo dodatna vpisna mesta ter jim omogočijo vpis za študijsko leto 2022/2023.

Vir: Ministrstvo za izobraževanje, znanost in šport

**Dopolnitve k vsebini razpisa za vpis v doktorske študijske programe za študijsko leto 2022/2023**

Vlada Republike Slovenije je dala soglasje k dopolnitvi sklepa vlade o soglasju k vsebini razpisa za vpis v doktorske študijske programe Univerze v Ljubljani, Univerze v Mariboru, Univerze na Primorskem in Fakultete za informacijske študije v Novem mestu za študijsko leto 2022/2023.

Razpis se dopolnjuje z vključitvijo dodatnih vpisnih mest za kandidate z začasno zaščito za razseljene osebe iz Ukrajine, ki jim je bil ta status dodeljen z vladnim sklepom o uvedbi začasne zaščite za razseljene osebe iz Ukrajine. V okviru razpisov za vpis v doktorske študijske programe se visokošolskim zavodom dovoljuje, da za te kandidate razpišejo dodatna vpisna mesta ter jim omogočijo vpis za študijsko leto 2022/2023.

Vir: Ministrstvo za izobraževanje, znanost in šport

**Vlada o proračunskih prerazporeditvah**

Vlada je danes odločila o prerazporeditvah in razporeditvah pravic porabe v letošnjem državnem proračunu.

Ministrstvo za zdravje bo prerazporedilo pravice porabe v okviru svojega finančnega načrta v višini 29.268.864,95 evra. Ministrstvo ocenjuje, da se bodo obveznosti skladno s sprejetim Zakonom o dolgotrajni oskrbi začele plačevati kasneje, kot je bilo predvideno ob pripravi proračuna. Pravice porabe v višini 29.268.864,95 evrov bodo zato prioritetno prerazporejene na postavke, namenjene pokrivanju izdatkov zaradi covida-19.

Ministrstvo za finance bo Ministrstvu za delo, družino, socialne zadeve in enake možnosti razporedilo sredstva splošne proračunske rezervacije v višini 1.767.784,28 evra, in sicer za povrnitev nadomestila plač zaradi karantene in višje sile.

Ministrstvo za finance bo Ministrstvu za zunanje zadeve razporedilo sredstva splošne proračunske rezervacije v višini 1.446.365 evrov, in sicer za izvajanje projektov, ki se financirajo iz sredstev Evropske unije.

Ministrstvo za finance bo Upravi Republike Slovenije za zaščito in reševanje razporedilo sredstva splošne proračunske rezervacije v skupni višini 1.475.540 evrov, in sicer za izvajanje aktivnosti pri projektu RescEU za skladiščenje zalog zaščitne opreme v okviru mehanizma Evropske unije na področju civilne zaščite.

Vir: Ministrstvo za finance

**Za investicijo Steklarne Hrastnik bo Vlada RS prispevala 6,3 milijona evrov**

Vlada Republike Slovenije je v veljavni načrt razvojnih programov 2022–2025 Proračuna Republike Slovenije uvrstila projekt »Avtomatizacija operacij Steklarne Hrastnik« in Steklarni Hrastnik v skladu z 15. členom Zakona o spodbujanju investicij odobrila sofinanciranje upravičenih stroškov investicije v višini največ 6.320.169,02 evrov.

Predmet investicije je gradnja prizidka kontrolne linije v Poslovni enoti Special, postavitev nove hibridne B-peči, v sklopu katere se bo implementirala nova hibridna tehnologija taljenja stekla, informatiziranje večine procesov ter vpeljava naprednih nadzornih proizvodnih in poslovnih informacijskih sistemov. Steklarna Hrastnik bo zagotovila ohranitev 450-ih obstoječih delovnih mest, od tega najmanj 70 visokokvalificiranih, poleg tega pa bo najkasneje v treh letih po zaključku investicije imela najmanj 528 zaposlenih.

Vrednost investicije znaša 37,7 milijona evrov brez davka na dodano vrednost (DDV), vrednost upravičenih stroškov pa znaša 36,6 milijona evrov brez DDV. Steklarni je vlada odobrila subvencijo za upravičene stroške naložb v opredmetena in neopredmetena osnovna sredstva do skupne višine 6.320.169,02 evrov, tako da se v letu 2022 izplača največ do 1.201.692,01 evrov, v letu 2023 največ do 2.700.252,67 evrov ter v letu 2024 največ do 2.418.224,34 evrov.

Z investicijo je podjetje pričelo 1. julija 2021, investicijo pa bo zaključilo 30. junija 2024. Sredstva za navedeni projekt so za leti 2022 in 2023 zagotovljena v veljavnem proračunu Republike Slovenije, na proračunski postavki 534310 – Spodbujanje investicij. Ministrstvo za gospodarski razvoj in tehnologijo pa se je zavezalo, da bo načrt razvojnih programov za leto 2024 uskladilo s proračunskimi in z ostalimi viri financiranja ob pripravi proračuna za leto 2024.

Vir: Ministrstvo za gospodarski razvoj in tehnologijo

**Vlada v Načrt razvojnih programov za obdobje 2022 – 2025 uvrstila projekt izgradnjo delavnic VDC Novo mesto v Trebnjem**

Vlada je v veljavni Načrt razvojnih programov 2022–2025 uvrstila nov projekt, in sicer izgradnjo delavnic VDC Novo mesto v Trebnjem. Ocenjena vrednost investicije je 1.551.837,49 evrov z DDV, izvajala pa se bo v letih 2022 in 2023. Z izvedbo investicije se bodo v novih ustreznih prostorih lahko združili uporabniki z različnih lokacij, hkrati pa bodo omogočene dodatne vključitve uporabnikov, ki so trenutno na čakalni listi. Zagotovljeno bo prijetno in varno okolje za uporabnike, izboljšala se bo kvaliteta storitev in dejavnosti, omogočeno pa bo tudi izvajanje vseh programov na prostem.

Vir: Ministrstvo za delo, družino, socialne zadeve in enake možnosti

**V Načrt razvojnih programov 2022–2025 ponovno uvrščen projekt Medgeneracijskega centra v Občini Loški Potok**

Vlada RS je v veljavni Načrt razvojnih programov 2022–2025 ponovno uvrstila in spremenila projekt Medgeneracijski center in stanovanja Hrib 103. Gre za sofinanciranje rekonstrukcije in prizidave Medgeneracijskega centra v Občini Loški Potok, v katerem bodo urejena oskrbovana stanovanja in stanovanja za mlade družine. Ocenjena vrednost investicije se je zaradi dodatnih del in podražitve materialov povišala, tako da znaša 1.460.503,54 evrov, zaradi aktualnih epidemioloških razmer, ki niso dopuščale nemotenega izvajanja del pa se je v leto 2022 premaknil tudi predviden zaključek investicije. Z izvedbo investicije bo zagotovljena celovita oskrba starejših občanov v domačem kraju, izboljšala pa se bo tudi razpoložljivost in dostopnost storitev in programov.

Vir: Ministrstvo za delo, družino, socialne zadeve in enake možnosti

**Vlada podala soglasje Domu upokojencev dr. Franceta Bergelja Jesenice za sprejetje pogodbe o javno-zasebnem partnerstvu**

Vlada je sprejela sklep, da se Domu upokojencev dr. Franceta Bergelja Jesenice poda soglasje za sprejetje pogodbe o javno-zasebnem partnerstvu za projekt »Energetska sanacija stavb Doma upokojencev dr. Franceta Bergelja Jesenice«.

Cilj je zagotoviti celovito energetsko sanacijo stavb Doma upokojencev dr. Franceta Bergelja Jesenice, izboljšati energetsko učinkovitost obravnavane stavbe, zmanjšati toplotne izgube objektov in zmanjšati porabo primarne energije, znižati stroške rabe energije, izboljšati zanesljivosti energetskega sistema ter izboljšanje delovnih pogojev z vidika mikroklimatskih pogojev. Operacija se izvaja v obliki javno - zasebnega partnerstva po principu energetskega pogodbeništva.

Vir: Ministrstvo za delo, družino, socialne zadeve in enake možnosti

**Soglasje Hokejski zvezi Slovenije**

Vlada Republike Slovenije je Hokejski zvezi Slovenije izdala soglasje za vložitev kandidature pri Mednarodni hokejski zvezi za organizacijo Svetovnega prvenstva v hokeju na ledu, divizija 1A, ki bo od 2. do 8. maja 2022 v Ljubljani. Prav tako je vlada sklenila, da se organizacija prvenstva sofinancira skladno z Letnim programom športa v Republiki Sloveniji za leto 2022 in na podlagi Pravilnika o sofinanciranju izvajanja letnega programa športa na državni ravni.

Vir: Ministrstvo za izobraževanje, znanost in šport

**Pooblastilo za opravljanje aerosnemanj za izdelavo kartografskih publikacij**

Vlada Republike Slovenije s sklepom pooblastila družbo Group Air-Med S.A., Reus Tarragona iz Španije, za opravljanje aerosnemanj za izdelavo kartografskih publikacij.

Na podlagi prvega odstavka 31. člena Zakona o obrambi lahko aerosnemanja za izdelavo kartografskih publikacij opravljajo le pravne osebe, ki jih pooblasti vlada. Družba Group Air-Med S.A., Reus Tarragona je zaprosila za izdajo pooblastila za izvajanje aerosnemanj za izdelavo kartografskih publikacij zaradi izvedbe aerofotogrametričnih snemanj na območju Ljubljane in Maribora za naročnika Google Inc. Iz preložene vloge je razvidno, da družba izpolnjuje vse formalne pogoje za izdajo pooblastila.

Vir: Ministrstvo za obrambo

**Vlada izdala odločbo o koncesiji za gradnjo žičniške naprave na Veliki Planini**

Vlada je izdala odločbo, s katero se gospodarski družbi VELIKA PLANINA, d.o.o., podeli koncesija za graditev žičniške naprave Šimnovec.

Vlada je sprejela Uredbo o koncesiji za graditev žičniške naprave Šimnovec, ki je podlaga za podelitev koncesije za gradnjo žičniške naprave. Na podlagi drugega odstavka 5. člena uredbe se koncesija podeli na podlagi vloge upravičenca iz prvega odstavka 29. člena zakona z upravno odločbo, ki jo izda vlada. Na podlagi drugega odstavka 28. člena Zakona o žičniških napravah za prevoz oseb se koncesija podeli brez javnega razpisa, saj gre za nadomestno gradnjo in je novi koncesionar isti, kot koncesionar že obstoječih žičniških naprav. Gospodarska družba je zaprosila za izdajo odločbe o koncesiji za graditev žičniške naprave in predložila vse, kar je bilo zahtevano v uredbi.

Vir: Ministrstvo za infrastrukturo

**Vlada podaljšala koncesijo za prirejanje posebnih iger na srečo**

Vlada je gospodarski družbi Aleatorium, podjetje za turizem in igralništvo podaljšala koncesijo za prirejanje posebnih iger na srečo v igralnem salonu Casino Admiral, Ljubljana center – igralni salon.

Koncesija je bila gospodarski družbi dodeljena maja 2004 ter trikrat podaljšana v letih 2007, 2012 in 2017. Tokrat se koncesija omenjeni gospodarski družbi podaljšuje do aprila 2027.

Vir: Ministrstvo za finance

**Vlada sprejela Poročilo Vlade Republike Slovenije v zvezi s pozivom Računskega sodišča**

Vlada Republike Slovenije (RS) je sprejela Poročilo Vlade RS v zvezi s pozivom Računskega sodišča Republike Slovenije (RSRS) za ukrepanje za odpravo nesmotrnosti, ugotovljenih pri reviziji zagotavljanja učinkovitosti vstopa zdravnikov na trg dela.

RSRS je v revizijskem poročilu Skrb za učinkovit vstop zdravnikov na trg dela oktobra 2021 Ministrstvu za zdravje (MZ) naložilo devet ukrepov za reševanje problematike upravljanja zdravstvenega sistema. MZ je skladno z revizijskim poročilom pripravilo načrt ukrepov za ureditev stanja. Izmed predlaganih, so bili za RSRS nezadovoljivi in delno zadovoljivi ukrepi, ki se nanašajo na zagotavljanje ustreznih podatkov o zdravniških zmogljivostih, spremljanje potreb po zdravnikih, optimizacijo mreže javne zdravstvene službe in določitev razporeda zdravniških delovnih mest. Prav tako bo MZ moralo urediti tudi aktivnosti, ki se nanašajo na analize števila, vrste ter zahtevnosti obravnav pacientov, obremenitve zdravnikov in z njimi povezano nagrajevanje ter aktivnosti programov za financiranje koncesionarjev. Ureditev omenjenih področij bo omogočila bolj učinkovito upravljanje zdravstvenega sistema.

Vir: Ministrstvo za zdravje

**Mnenje vlade o izpolnjevanju zagotovil akreditacije sistema za izvajanje Evropske kohezijske politike**

Vlada je danes sprejela Mnenje o izpolnjevanju zagotovil akreditacije sistema za operativni program za izvajanje Evropske kohezijske politike v obdobju 2014 – 2020.

Urad Republike Slovenije za nadzor proračuna spremlja izpolnjevanje zagotovil akreditacije omenjenega sistema. Ocenjuje, ali sistem upravljanja in nadzora daje ustrezna zagotovila, ki so bila dana ob akreditaciji sistema.

Urad za nadzor proračuna na podlagi izvedenega ocenjevanja meni, da organ upravljanja (Služba Vlade Republike Slovenije za razvoj in evropsko kohezijsko politiko, skupaj s posredniškimi in izvajalskimi organi) in organ za potrjevanje (Sektor za upravljanje s sredstvi EU/CA na Ministrstvu za finance) izpolnjujeta merila za imenovanje ob akreditaciji sistema.

Vir: Ministrstvo za finance

**Vlada o pobudah za oceno ustavnosti Zakona o omejitvi in porazdelitvi valutnega tveganja med kreditodajalci in kreditojemalci kreditov v švicarskih frankih**

Vlada je sprejela mnenje o pobudah za začetek postopka za oceno ustavnosti Zakona o omejitvi in porazdelitvi valutnega tveganja med kreditodajalci in kreditojemalci kreditov v švicarskih frankih.

Ustavno sodišče Republike Slovenije je Državnemu zboru Republike Slovenije poslalo pobudi pobudnic za začetek postopka za oceno ustavnosti Zakona o omejitvi in porazdelitvi valutnega tveganja med kreditodajalci in kreditojemalci kreditov v švicarskih frankih s predlogom za začasno zadržanje izvrševanja izpodbijanega zakona.

Državni zbor je navedeni pobudi poslal vladi ter jo zaprosil za mnenje predvsem z vidika izvršilne veje oblasti.

V mnenju so navedeni razlogi, zakaj vlada podpira pobudi pobudnic za začetek postopka za oceno ustavnosti zakona in meni, da je zakon v nasprotju z ustavo.

Vir: Ministrstvo za finance

**Poročilo Ministrstva za kmetijstvo, gozdarstvo in prehrano o zamudah pri prenosu ali izvajanju prava EU za mesec februar 2022**

Vlada se je seznanila z mesečnim poročilom Ministrstva za kmetijstvo, gozdarstvo in prehrano o stanju zadev, v zvezi s katerimi teče postopek ugotavljanja kršitev pravnega reda Evropske unije.

V teku je en postopek pred Evropsko komisijo, in sicer zaradi nepravilnega prenosa nekaterih določb Direktive 2010/63/EU Evropskega parlamenta z dne 22. september 2010 o zaščiti živali, ki se uporabljajo v znanstvene namene v pravni red Republike Slovenije. Do zamude je prišlo zaradi dolgotrajnega postopka sprejemanja novele Zakona o zaščiti živali v Državnem zboru RS in posledično tudi sprejetja podzakonskega predpisa. Sprejeti in notificirani so bili vsi ukrepi za prenos te direktive zato se pričakuje, da bo Evropska komisija postopek kršitve zaključila.

Vir: Ministrstvo za kmetijstvo, gozdarstvo in prehrano

**Stališče Republike Slovenije v zvezi s Skupnim podjetjem za čipe**

Vlada Republike Slovenije je sprejela stališče k predlogu uredbe Sveta EU o ustanovitvi skupnih podjetij v okviru Obzorja Evropa v zvezi s Skupnim podjetjem za čipe.

Republika Slovenija pozdravlja namero Evropske komisije, da s svežnjem ukrepov na področju polprevodnikov okrepi vodilni položaj EU v raziskavah in na področju tehnologij, omogoči izgradnjo in krepitev lastnih zmogljivosti za inovacije na področju oblikovanja, proizvodnje in pakiranja naprednih čipov, vzpostavi ustrezen okvir za znatno povečanje proizvodnih zmogljivosti do leta 2030, odpravi pomanjkanje ustreznih spretnosti ter zagotovi razumevanje globalnih dobavnih verig polprevodnikov, kar so glavni elementi omenjenega svežnja. Obenem izraža resno zaskrbljenost, ker se Evropska komisija ob pripravi svežnja ni transparentno posvetovala z državami članicami o pripravljenosti sovlagati v razvoj in proizvodnjo polprevodnikov, kar bi bilo nujno za kredibilno oceno prispevka EU v Skupnem podjetju za čipe (1,3 milijarde evrov), saj so sredstva v njem pogojena z vložkom v enaki višini s strani držav članic in zasebnega sektorja. Zadržanost izraža do predlaganih sprememb Uredbe, v skladu s katero bo lahko prejemnica projekta tudi zgolj ena sama organizacija (podjetje), ki jo bo identificirala Evropska komisija, namesto konzorcija najmanj 3 organizacij iz 3 držav, stopnja sofinanciranja pa bo lahko tudi višja od dovoljene.

Republika Slovenija predlaga, da prenešena raziskovalno razvojna sredstva v na novo preoblikovano Skupno podjetje za čipe ohranijo svoj namen za raziskave, vključno na način, da ti projekti ohranijo pristop 100 odstotne stopnje financiranja stroškov iz skupnih sredstev brez obveznega sofinanciranja. Tako bi lahko zagotovili enakopravno vključevanje vseh deležnikov vseh držav članic v predvidene strukture na področju čipov in polprevodnikov.

Republika Slovenija si bo v pogajanjih prizadevala pridobiti pojasnila Evropske Komisije o naštetih vprašanjih in dilemah ter v uredbi Sveta o spremembi Uredbe EU doseči rešitve, ki bodo omogočile slovenski raziskovalni in industrijski skupnosti na področju čipov enakopravno sodelovanje v aktivnostih pobude, na drugi pa v luči predlaganih prerazporeditev sredstev kar se da zmanjšale negativne učinke na ostala področja, v katera je Slovenija že izvedla ali pa načrtuje pomembne vložke.

Vir: Ministrstvo za izobraževanje, znanost in šport

**Vlada Republike Slovenije je sprejela stališče glede okrepitve evropskega polprevodniškega ekosistema**

Vlada Republike Slovenije je sprejela predlog stališča Republike Slovenije k zadevi Predlog uredbe Evropskega parlamenta in Sveta o vzpostavitvi okvira ukrepov za okrepitev evropskega polprevodniškega ekosistema.

Republika Slovenija podpira napore Evropske komisije za vzpostavitev močnega ekosistema polprevodnikov in čipov, vključno s krepitvijo proizvodnih zmogljivosti čipov v EU. Pandemija je razkrila globoko razsežnost odvisnosti EU od načrtovanja ter proizvodnje čipov in mikroprocesorjev, na katerih temeljijo tako infrastruktura kot ključni proizvodi, ki zagotavljajo temeljne pogoje za procese digitalizacije.

Republika Slovenija meni, da bo nadaljnji tehnološki razvoj polprevodnikov ter možnost njihove proizvodnje in uporabe v prihodnosti ključno vplival na uspešnost različnih gospodarskih panog, še posebej v smislu digitalizacije, energetske učinkovitosti, kibernetske varnosti in varstva podatkov ter s tem industrijske konkurenčnosti. Strinja se, da je nujen hiter odziv na trenutne motnje dobavne verige čipov, in da moramo v EU okrepiti zmogljivosti za razvoj in proizvodnjo čipov ter zagotoviti njihovo zanesljivo oskrbo in odpornost industrije. Dolgoročno mora EU postati vodilna regija z vidika tehnološkega razvoja in proizvodnje čipov.

Vir: Ministrstvo za gospodarski razvoj in tehnologijo

**Predlog sklepa Sveta o stališču glede sprejetja smernic za vodenje foruma civilne družbe**

Vlada Republike Slovenije je podprla Predlog sklepa Sveta o stališču, ki se zastopa v imenu Evropske unije v Partnerskem svetu, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani glede sprejetja smernic za vodenje foruma civilne družbe.

Sporazum o trgovini in sodelovanju vzpostavlja podlago za obsežne odnose med Evropsko unijo in Združenim kraljestvom in institucionalni okvir, vključno z mehanizmi, prek katerih se pogodbenici posvetujeta s civilno družbo o izvajanju sporazuma in morebitnih dopolnilnih sporazumov, predvsem v sodelovanju z notranjimi svetovalnimi skupinami in forumom civilne družbe.

Sporazum predlaga vzpostavitev foruma civilne družbe, ki bi ga sestavljali predstavniki civilne družbe EU in Združenega kraljestva. Na njem bi se zbralo omejeno število fizičnih udeležencev na obeh straneh, hkrati pa bi se zagotovila širša udeležba prek elektronskih sredstev. Organiziran bo vsako leto ob istem času kot Odbor za trgovinsko partnerstvo, omogočal pa bo tako fizično kot digitalno udeležbo. Za organizacijo, ki se bo izmenjevala vsako leto, bo odgovorna pogodbenica, ki bo organizirala sestanek. Dnevni red bosta v dogovoru določili pogodbenici, zajemal pa bo vprašanja, povezana z izvajanjem drugega dela Sporazuma o trgovini in sodelovanju (trgovina, letalstvo, cestni promet, koordinacija sistemov socialne varnosti in vizumi za kratkotrajne obiske, ribištvo in druge določbe).

Vir: Ministrstvo za zunanje zadeve

**Vlada sprejela predlog uredbe Evropskega parlamenta na področju digitalnih COVID potrdil Evropske Unije**

Vlada Republike Slovenije (RS) je sprejela Predlog uredbe Evropskega parlamenta in Sveta o spremembi Uredbe (EU) 2021/954 za izdajanje, preverjanje in priznavanje interoperabilnih potrdil o cepljenju, testu in preboleli bolezni COVID-19 (digitalno COVID potrdilo EU) v zvezi z državljani tretjih držav, ki se zakonito nahajajo ali prebivajo na ozemlju držav članic med pandemijo COVID-19.

Omenjeni predlog dopolnjuje predlog COM(2022) 50 final. Namen COM(2022) 50 final je podaljšati obdobje uporabe Uredbe (EU) 2021/953. Predlog sprejete uredbe spreminja trajanje veljavnosti Uredbe (EU) 2021/954 in določa njeno trajanje do konca uporabe Uredbe (EU) 2021/953.

Vir: Ministrstvo za zdravje

**Slovenija bo sodelovala na vaji kibernetske obrambe in strateškega odločanja Locked Shields 2022**

Vlada Republike Slovenije je sprejela Sklep o sodelovanju Republike Slovenije na vaji kibernetske obrambe in strateškega odločanja Locked Shields 2022 v organizaciji Natovega centra odličnosti za kibernetsko obrambo.

Od 19. aprila do 22. aprila 2022 bo Republika Slovenija sodelovala na vaji kibernetske obrambe in strateškega odločanja Locked Shields 2022, ki jo organizira Natov center odličnosti za kibernetsko obrambo v Talinu v Estoniji. Sodelovanje na vaji je predvideno z Načrtom vaj v obrambnem sistemu in sistemu varstva pred naravnimi in drugimi nesrečami v letu 2022. Na podlagi sprejetega sklepa o sodelovanju se bodo zagotovile pravočasne priprave na vajo, določeni bodo vadbenci ter sodelujoči na vaji, skladno z dokumenti Natovega centra odličnosti za kibernetsko obrambo ter glede na značilnosti vaje.

 S ciljem vzpostavitve tesnejšega sodelovanja med javnim in zasebnim sektorjem na področju kibernetske varnosti in obrambe, bodo na vaji poleg vadbencev državnih organov sodelovali tudi predstavniki gospodarskih družb, ki so združeni v Sekciji za kibernetsko varnost pri Gospodarski zbornici Slovenije.

Poglavitni namen vaje je vaditi tehnične postopke zoperstavljanja kibernetskim napadom, ki jih povzročajo simulirane ranljivosti zasebnega vadbenega omrežja. Na podlagi informacij, posredovanih s strani tehnične skupine, bodo pripravljene tudi možnosti sprejemanja strateških odločitev za zmanjšanje posledic kibernetskih napadov.

Vir: Ministrstvo za obrambo

**Vlada je odobrila napotitev policijskih atašejev**

Vlada Republike Slovenije je odobrila napotitev policijskih atašejev na Madžarsko (Budimpešta) in Črno goro (Podgorica) ter nerezidenčno pokrivanje Republike Kosovo (Priština), Republike Albanije (Tirana), Republike Bolgarije (Sofija), Romunije (Bukarešta) in Slovaške republike (Bratislava) z obstoječo mrežo rezidenčnih policijskih atašejev. Vlada je zadolžila ministrstvi za notranje zadeve in zunanje zadeve, da izvedeta postopek napotitve policijskih atašejev na delo v tujino in postopek nerezidenčnega pokrivanja z obstoječo mrežo policijskih atašejev v tujini.

Glede na oceno potreb se predlaga napotitev policijskih atašejev na Madžarsko in v Črno goro. Razlogi so predvsem operativne narave, saj bi to močno olajšalo in pospešilo sodelovanje slovenske policije z varnostnimi organi teh držav. Iz istih razlogov se predlaga nadgraditev dosedanjega sodelovanja tudi z obliko nerezidenčnega pokrivanja v zgoraj navedenih državah.

Trenutno je v tujino napotenih pet policijskih atašejev, in sicer v Republiki Srbiji (od leta 2007, s krajšo prekinitvijo), Bosni in Hercegovini (od leta 2013), Severni Makedoniji (od februarja leta 2020), Republiki Avstriji (od februarja leta 2020) in Republiki Hrvaški (od aprila leta 2020).

Vir: Ministrstvo za notranje zadeve

**Poročilo o sodelovanju Republike Slovenije na Natovi vaji kibernetske obrambe Cyber Coalition 2021**

Vlada Republike Slovenije je sprejela Poročilo o sodelovanju Republike Slovenije na Natovi vaji kibernetske obrambe Cyber Coalition 2021

Vaja Cyber Coalition je največja vaja Nata s področja kibernetske obrambe. Namen vaje je vaditi in preveriti zmogljivosti, postopke in orodja, ki jih Nato in zaveznice uporabljajo pri svojem rednem delu za zaščito in obrambo kibernetskega prostora. Vaja Cyber Coalition 21 je, ob upoštevanju ukrepov za preprečevanje širjenja okužb s covidom-19, potekala od 29. novembra 2021 do 3. decembra 2021.

Republika Slovenija je Natov scenarij vaje Cyber Coalition 2021 dopolnila z nacionalnim scenarijem, in tako vajo razširila z nacionalno kibernetsko vajo, v katero je bil vključen širši spekter deležnikov s področja kritične infrastrukture, gospodarskih družb, izvajalcev ključnih storitev in tudi državnih organov, ki so na vaji Cyber Coalition lani sodelovali prvič. Sodelovanje Republike Slovenije na vaji je bilo načrtovano z Načrtom vaj v obrambnem sistemu in sistemu varstva pred naravnimi in drugimi nesrečami v letu 2021.

Vir: Ministrstvo za obrambo

**Vlada podprla predlog novele Zakona o socialno varstvenih prejemkih**

Vlada je podprla predlog zakona o spremembah in dopolnitvah Zakona o socialnovarstvenih prejemkih, ki ga je Državnemu zboru predložila skupina poslank in poslancev, s prvopodpisanim Jožefom Horvatom (predlagatelj).

Predlagatelj predlaga obvezno izplačilo denarne socialne pomoči (DSP) v naravi, v primeru, ko otrok ne obiskuje pouka ali obstaja dolg do javnih služb ali vzgojno izobraževalnih zavodov; pravno podlago za zagotovitev izmenjave osebnih podatkov oseb v stiski, ki so v obravnavi na centru za socialno delo (CSD), in sicer med CSD in Zavodom Republike Slovenije za zaposlovanje (ZRSZ) ter med CSD in humanitarnimi organizacijami oziroma izvajalci socialnovarstvenih programov, če so bili tam v obravnavi; dopolnitev krivdnih razlogov, zaradi katerih oseba ni upravičena do DSP — to je pogojna obsodba na kazen zapora, izrečena za naklepno kaznivo dejanje (ta krivdni razlog učinkuje 6 mesecev od pravnomočne pogojne obsodbe, enako kot v primeru, ko oseba po lastni volji ali krivdi izgubi delovno razmerje ali je izbrisana iz evidence brezposelnih oseb; po preteku 6 mesecev oseba lahko sklene dogovor o aktivnem reševanju socialne problematike in ponovno pridobi DSP); da so obsojenci na hišni zapor (oseba kazen zapora ne prestaja v zavodu za prestajanje kazni zapora (kjer ima pokrite vse stroške – (bivanje, hrano) pač pa doma, razlog pa je skrb za nemočne, invalidne osebe, za starše ali za mladoletnega otroka) lahko upravičeni do DSP ter podaljšanje roka hrambe osebnih podatkov in dokumentov iz zbirke podatkov o DSP in varstvenem dodatku.

V zvezi s predlogom zakona Vlada odgovarja, da se z njim strinja, saj se s predlogom delno uresničuje zaveza iz Koalicijske pogodbe o sodelovanju v Vladi Republike Slovenije 2020–2022, in sicer reforma politike socialnih transferjev s poudarkom na preprečevanju zlorab.

Vir: Ministrstvo za delo, družino, socialne zadeve in enake možnosti

**Vlada podprla predlog novele Zakona o uveljavljanju pravic iz javnih sredstev**

Vlada podprla predlog zakon o spremembah in dopolnitvah Zakona o uveljavljanju pravic iz javnih sredstev, ki ga je Državnemu zboru predložila skupina poslank in poslancev, s prvopodpisanim Jožefom Horvatom (predlagatelj).

Predlagatelj predlaga, da se pri letnih pravicah iz javnih sredstev (otroški dodatek, državna štipendija, znižano plačilo vrtca, subvencija malice in subvencija kosila) pri ugotavljanju materialnega položaja upošteva le še dohodek, ne pa tudi premoženje (vpliv premoženja na pravice je namreč majhen, pomeni pa veliko obremenitev postopka), dvig meje za upravičenost do državne štipendije (izenačitev dohodkovnih razredov z otroškim dodatkom), da se otroški dodatek ne upošteva kot dohodek pri priznanju pravice do državne štipendije in subvencije najemnine, da se kadrovska štipendija in plačilo za študentsko delo v celoti ne upoštevata kot dohodek pri priznanju vseh pravic iz javnih sredstev ter poenostavitev postopka priznavanja letnih pravic (poenostavitev pravil upoštevanja dohodka), ki posledično omogoča učinkovito izdajo informativnih izračunov, kar posledično razbremenjuje centre za socialno delo. Predlagatelj predlaga tudi, da o podaljšanju pravice do varstvenega dodatka center za socialno delo odloča po uradni dolžnosti ter, da če je oseba upravičena do denarne socialne pomoči in varstvenega dodatka, je hkrati upravičena do pravice do kritja razlike do polne vrednosti zdravstvenih storitev, ki nadomešča dopolnilno zdravstveno zavarovanje. Predlagatelj predlaga še elektronsko vročanje odločb in informativnih izračunov, s čimer se pomembno razbremenjuje glavne pisarne centrov za socialno delo.

Mnenje Vlade je, da se predlog Zakona o spremembah in dopolnitvah Zakona o uveljavljanju pravic iz javnih sredstev podpre.

Vir: Ministrstvo za delo, družino, socialne zadeve in enake možnosti

**Vlada sprejela informacijo o končnem revizijskem poročilu Evropske komisije za program Solidarnost in upravljanje migracijskih tokov 2007–2013**

Vlada Republike Slovenije je sprejela informacijo o končnem revizijskem poročilu Evropske komisije za program Solidarnost in upravljanje migracijskih tokov za obdobje 2007–2013 in nastalih neupravičenih izdatkih v višini 325.929,99 evra, ki skupaj s korekcijo Evropske komisije v višini 198.882,39 evra znašajo 524.812,38 evra. Neupravičeni izdatki bodo povrnjeni iz proračunskih sredstev Ministrstva za pravosodje v višini 473.520,35 evra, Ministrstva za zunanje zadeve v višini 51.242,48 evra in Ministrstva za notranje zadeve v višini 49,55 evra.

Republika Slovenija je bila v okviru Finančne perspektive EU 2007–2013 upravičena za črpanje sredstev finančnih instrumentov v okviru podnaslova 3a Svoboda, varnost in pravice. Okvirni program Solidarnost in upravljanje migracijskih tokov s področja svobode so sestavljali štirje skladi: Evropski sklad za vključevanje državljanov tretjih držav, Sklad za zunanje meje, Evropski sklad za begunce in Evropski sklad za vračanje (SOLID). Ministrstvo za notranje zadeve je vzpostavilo enoten sistem upravljanja in nadzora za vse štiri sklade.

Evropska komisija je izvedla revizijo SOLID skladov za 34 projektov v vrednosti 16,17 milijona evra za obdobje 2007–2013. Revizija je potekala od 17. julija 2017 do 11. oktobra 2017, 8. marca 2022 je Slovenija prejela končno poročilo.

Revizija je ugotovila neupravičene izdatke v okviru Evropskega sklada za begunce (1.860,27 evra) in Evropskega sklada za vključevanje tretjih držav (2.234,47 evra) pri projektih, ki so jih izvajale nevladne organizacije. V okviru Sklada za zunanje meje so bili ugotovljeni neupravičeni izdatki v okviru projekta Ministrstva za pravosodje (294.075,54 evra), treh projektov Ministrstva za zunanje zadeve (31.823,68 evra) in projekta Policije (30,77 evra).

Vezano na višino ugotovljenih neupravičenih stroškov v okviru Sklada za zunanje meje (napaka nad dva % vzorca), se je Evropska komisija odločila za dodatno korekcijo v višini 198.882,39 evra, ki se glede na delež ugotovljene napake porazdeli med končnimi upravičenci.

Vir: Ministrstvo za notranje zadeve

**Vlada sprejela sklep o aneksu k Pogodbi o opravljanju storitev upravljalca javne železniške infrastrukture**

Vlada je z družbo SŽ – Infrastruktura, d.o.o. sklenila nov aneks k Pogodbi o opravljanju storitev upravljavca javne železniške infrastrukture za obdobje od 1. januarja 2021 do 31. decembra 2030.

Vlada je sklenila z družbo SŽ–Infrastruktura, d.o.o., Pogodbo o opravljanju storitev upravljavca javne železniške infrastrukture, aneks št. 1 k pogodbi, aneks št. 2 k pogodbi ter aneks št. 3 k pogodbi. V skladu s pogodbo se natančne vrednosti del po pogodbi in njihov obseg za vsako proračunsko obdobje v času veljavnosti pogodbe določijo v aneksu k pogodbi.

Naročnik v predlogu aneksa št. 4 k Pogodbi o opravljanju storitev upravljavca javne železniške infrastrukture za obdobje od 1. januarja 2021 do 31. decembra 2030 določa vrednost in obseg izvajanja storitev upravljavca javne železniške infrastrukture (JŽI), ki bodo predvidoma opravljene v obdobju od 1. januarja 2022 do 31. decembra 2022. Pogodbeni stranki v predlogu aneksa št. 4 prav tako spreminjata letno višino upravičenih stroškov investicij za nakup nove interventne mehanizacije.

Opravljanje obvezne gospodarske javne službe (OGJS) vzdrževanja in obnavljanja JŽI je za obdobje od 1. januarja 2022 do 31. decembra 2022 ovrednoteno v aneksu št. 4 k pogodbi v skupni višini 108.400.000,00 evrov, od tega za vzdrževalna dela na JŽI v višini 84.100.000,00 evrov in obnove v okviru vzdrževanja JŽI v višini 24.300.000,00 evrov.

Opravljanje OGJS obratovanja JŽI je za obdobje od 1. januarja 2022 do 31. decembra 2022 ovrednoteno v aneksu št. 4 k pogodbi v višini 37.690.700,00 evrov.

Naloge gospodarjenja z JŽI in druge naloge upravljavca so za obdobje od 1. januarja 2022 do 31. decembra 2022 ovrednotene v aneksu št. 4 k pogodbi v višini 5.483.240,00 evrov. Iz naslova trženja JŽI in železniških postajnih poslopij bo predvidoma v obdobju od 1. januarja 2022 do 31. decembra 2022 ustvarjenih 2.682.800,00 evrov prihodkov brez DDV, pri čemer se nakazani prihodki iz naslova trženja JŽI in železniških postajnih poslopij v predvideni višini 804.840,00 evrov uporabijo za plačilo opravljenih nalog iz naslova trženja JŽI in železniških postajnih poslopij, prihodki v predvideni višini 1.877.960,00 evrov pa se namensko uporabijo za vzdrževanje JŽI.

Proračunska sredstva za financiranje storitev, opravljenih od 1. januarja 2022 do 31. decembra 2022 v skupni višini 128.764.293,63 evrov so načrtovana v proračunu RS za leto 2022 v višini 113.339.398,23 evrov ter v proračunu RS za leto 2023 višini 15.424.895,40 evrov. Manjkajoče sredstva v letu 2022 v višini 22.691.646,37 evrov in v letu 2023 v višini 118.000,00 evrov se zagotavljajo iz uporabnine.

Vir: Ministrstvo za infrastrukturo

**Vlada sprejela mnenje o predlogu za začasno zadržanje izvrševanja petega odstavka 160.a člena Zakona o kazenskem postopku**

Vlada je na današnji seji sprejela mnenje o predlogu za začasno zadržanje izvrševanja petega odstavka 160.a člena Zakona o kazenskem postopku, in sicer v delu, v katerem določa, da državnemu tožilcu roke in način usmerjanja predpiše Vlada Republike Slovenije, ter prvega stavka drugega odstavka 5. člena Uredbe o sodelovanju državnega tožilstva, policije in drugih pristojnih državnih organov in institucij pri odkrivanju in pregonu storilcev kaznivih dejanj ter delovanju specializiranih in skupnih preiskovalnih skupin, v katerem državnemu tožilcu nalaga obveznost pisnega dajanja navodil in predlogov policiji za ukrepanje v predkazenskem postopku ter tretjega in četrtega odstavka 12. člena navedene uredbe (št. U-I-77/22), in ga pošlje Državnemu zboru Republike Slovenije ter Ustavnemu sodišču Republike Slovenije.

Pobudo za oceno ustavnosti je vložil generalni državni tožilec. S pobudo izpodbija veljavno ureditev usmerjanja policije s strani državnega tožilca in predlaga začasno zadržanje izpodbijane ureditve, pri čemer zatrjuje obstoj škodljivih posledic tako za ustavnopravni položaj državnega tožilca (njegovo samostojnost in neodvisnost) kot tudi za učinkovitost konkretnih predkazenskih postopkov.

Vlada v svojem mnenju pojasnjuje, da veljavna (pod)zakonska ureditev velja že dlje časa in doslej v tem delu ni bila problematizirana. Sprejeta je bila ravno z namenom določiti jasen pravni okvir za usmerjanje policije, ki je prej potekalo v praksi na način, ki ni vselej omogočal transparentnosti izvajanja državnotožilskih usmeritev v konkretnih policijskih postopkih.

Pobudnik ne konkretizira nastanka škodljivih posledic, četudi državni tožilci vodijo večje število predkazenskih postopkov, v katerih (tudi formalno) usmerjajo policijo. V vsem tem času torej konkretne škodljive posledice niso nastale (tudi v zadnjem letu od uveljavitve zadnjih izpodbijanih sprememb). Do spremembe v ureditvi je prišlo le glede tega, da se je zamaknil trenutek, s katerim se domneva, da je državni tožilec prevzel usmerjanje, ter da to vprašanje sedaj ureja podzakonski akt, in da so sedaj usmeritve pisne. Popolno vsebinsko odločanje glede prevzema in vodenja usmerjanja pa je še vedno v rokah državnega tožilca. Pričakovanje uvedbe disciplinskih postopkov, upoštevajoč ureditev pogojev za ugotavljanje nevestnosti državnotožilskega dela in pristojnosti odločevalcev glede tega v primerih, ki jih izpostavlja pobudnik, ni upravičena. Usmerjevalne pristojnosti ministra za notranje zadeve, ki jih določa ZODPol (te pa izhajajo iz Zakona o državni upravi), v ničemer ne posegajo v izvirne pristojnosti tožilskega usmerjanja policije v konkretnih predkazenskih postopkih, ki so jasno opredeljene v ZKP.

Vir: Ministrstvo za pravosodje

**Vlada podala soglasje predlogom amandmajev Zakona o poroštvu**

Vlada je s sklepom podala soglasje k predlogom amandmajev k predlogu Zakona o poroštvu Republike Slovenije za obveznosti družbe DARS, d. d. iz naslova kreditov in dolžniških vrednostnih papirjev, najetih oziroma izdanih za financiranje avtocestnih projektov v višini do 392,44 milijonov eurov.

Amandmaji so pripravljeni na podlagi mnenja Zakonodajno-pravne službe Državnega zbora. Z amandmaji se med drugim določneje opredeli vrednost investicije za posamezen odsek, glede na katero se določa omejitev 50-odstotnega poroštva. Vrednost po tekočih cenah brez vključenega DDV in stroškov financiranja izhaja iz investicijskega programa, ki je sprejet za vsak odsek, za katerega se daje poroštvo po tem zakonu. Za odseke 3. razvojna os sever - odsek 1: Šentrupert–Velenje jug, 3. razvojna os jug - odsek 1: NM vzhod–Maline (3. in 4. etapa) in za razširitev avtocestnega odseka Koseze–Kozarje v šestpasovnico so bili investicijski programi (ločeno za vsak odsek) potrjeni 8. decembra 2021. Za odseka Markovci‒Gorišnica in Gorišnica‒Ormož, ki sta del odseka Markovci‒Ormož (po prejšnjem nacionalnem programu je bil to odsek Hajdina‒Ormož), pa je bil investicijski program potrjen 28. marca 2018. Upoštevane so bile tudi nomotehnične pripombe glede navajanja kratic za avtoceste in glavne ceste. Odseki so zdaj določno opredeljeni v 3. členu na način, kot izhaja iz veljavnega nacionalnega programa za razvoj prometa, tako da je njihova določljivost ustrezneje in jasneje urejena.

Z opredelitvijo, vezano na konkreten nacionalni program (kot izhaja iz predloga amandmaja k 3. členu), in podrobnejšim zapisom investicijske vrednosti, ki se upošteva pri izračunu 50-odstotnega deleža državnega poroštva za posamezen odsek, so tako izpolnjene zahteve o določnosti oziroma določljivosti poroštvenih obveznosti z zakonom, ki ureja poroštvo. Maksimalen znesek poroštva po tem zakonu je določen v drugem odstavku 1. člena, ki se z amandmaji ne spreminja.

Z amandmaji so prav tako jasno in določno opredeljeni odseki, za financiranje katerih se daje državno poroštvo po tem zakonu, in sicer s konkretno navezavo na veljavni nacionalni program, ki jih določa, tj. Resolucija o nacionalnem programu razvoja prometa v Republiki Sloveniji za obdobje do leta 2030. V navedenem strateškem dokumentu, ki ga je sprejel Državni zbor Republike Slovenije, imajo podlago vsi zadevni avtocestni odseki, tudi odseka glavne ceste Markovci‒Gorišnica in Gorišnica‒Ormož. Navedena odseka sta bila prvotno del Resolucije o nacionalnem programu izgradnje avtocest v Republiki Sloveniji (kot del odseka Hajdina‒Ormož), ki je bila kasneje razveljavljena, 30. novembra 2016 pa se je prenehala uporabljati. Vendar so vsi relevantni projekti prevzeti v sedaj veljavnem nacionalnem programu v okviru predvidenega odseka Markovci‒Ormož. V veljavnem nacionalnem programu je kot investitor navedena družba DARS, d. d., predvideno tudi je, da bosta oba odseka tudi cestninjena. Zakon o družbi za avtoceste v Republiki Sloveniji sicer določa, da se za avtoceste po tem zakonu štejejo tudi druge državne ceste, načrtovane v nacionalnem programu, ki ureja izgradnjo avtocest in je njihov investitor DARS, d. d.

Vir: Ministrstvo za infrastrukturo

**Odloku o začasnem ukrepu pri izvajanju obveznega zdravstvenega zavarovanja zaradi preprečitve širjenja nalezljive bolezni COVID-19 prenehala veljavnost**

Vlada je izdala Odlok o prenehanju veljavnosti Odloka o začasnem ukrepu pri izvajanju obveznega zdravstvenega zavarovanja zaradi preprečitve širjenja nalezljive bolezni COVID-19.

Odlok o prenehanju veljavnosti Odloka o začasnem ukrepu pri izvajanju obveznega zdravstvenega zavarovanja zaradi preprečitve širjenja nalezljive bolezni COVID-19, v skladu z mnenjem Strokovne svetovalne skupine ministra za zdravje za zajezitev in obvladovanje epidemije COVID-19 z dne 22. marec 2022, uveljavlja prenehanje veljavnosti Odloka o začasnem ukrepu pri izvajanju obveznega zdravstvenega zavarovanja zaradi preprečitve širjenja nalezljive bolezni COVID-19.

Odlok v 2. členu določa, da imenovani zdravnik in zdravstvena komisija odločata o zadevah iz svoje pristojnosti na podlagi 81. in 82. člena Zakona o zdravstvenem varstvu in zdravstvenem zavarovanju le na podlagi razpoložljive dokumentacije. V prvem odstavku 237. člena Pravil obveznega zdravstvenega zavarovanja je sicer določeno, da mora biti pregled pri imenovanem zdravniku ali zdravstveni komisiji opravljen v primeru, če to zahteva zavarovanec.

Strokovna skupina je v zapisniku z dne 22. marca 2022 zapisala, da glede na veljavne ukrepe ni strokovnih zadržkov, da bi imenovani zdravniki in zdravstvena komisija odločali le na podlagi dokumentacije ter da če je potrebno, se lahko obravnave udeleži tudi zavarovanec. Skladno z navedenim stališčem se preneha veljavnost odloka, saj zanj glede na spremenjene epidemiološke razmere ni več strokovne podlage.

Vir: Ministrstvo za zdravje

**Vlada sprejela mnenje o predlogu Zakona o stanovanjski jamstveni shemi**

Vlada je sprejela mnenje o predlogu Zakona o stanovanjski jamstveni shemi, ki ga je Državnemu zboru Republike Slovenije predložila skupina poslank in poslancev, s prvo podpisanim Danijelom Krivcem.

Skupina poslank in poslancev je Državnemu zboru Republike Slovenije v obravnavo in sprejetje predložila predlog Zakona o stanovanjski jamstveni shemi, v katerem predlagajo oblikovanje jamstvene sheme za zadolževanje državljanov Slovenije, ki rešujejo stanovanjsko problematiko.

Vlada v mnenju navaja, da podpira idejo o reševanju stanovanjskega problema mladih, ki si ustvarjajo družino. Kljub temu pa vlada meni, da je predlog zakona v določenih delih vsebinsko neusklajen, zato glede posameznih določb zakona predlaga nadaljnji razmislek v smeri izboljšav predloga zakona.

Vlada meni, da bi bilo treba predlog zakona v okviru nadaljnje obravnave ustrezno dopolniti oziroma popraviti.

Vir: Ministrstvo za finance

**Vlada je določila besedilo predloga ZDVGOMP**

Vlada Republike Slovenije je določila besedilo predloga Zakona o spremembi Zakona o graditvi objektov na mejnih prehodih (ZDVGOMP) in ga pošlje državnemu zboru v obravnavo po skrajšanem postopku.

Gre za manj zahtevne dopolnitve zakona, ki se nanašajo na medsebojno uskladitev zakonodaje. Zakon o spremembah in dopolnitvi Zakona o državni upravi določa, da do 1. januarja 2022 Ministrstvo za notranje zadeve postane upravljavec nepremičnin na območju mejnih prehodov. Z dogovorom o prenosu upravljanja mejnih prehodov sta se ministrstvi za notranje zadeve in javno upravo dogovorili, da Ministrstvo za notranje zadeve 1. junija 2021 prevzame in aktivno začne opravljati vse aktivnosti kot upravljavec nepremičnin na mejnih prehodih z Republiko Hrvaško, na vseh ostalih mejnih prehodih pa 1. oktobra 2021. Skladno s tem je treba uskladiti tudi vsebino ZDVGOMP.

Vir: Ministrstvo za notranje zadeve

**Vlada določila metodologijo ocenjevanja škode v gospodarstvu zaradi dviga cen energentov**

Vlada Republike Slovenije je izdala Uredbo o metodologiji ocenjevanja škode v gospodarstvu zaradi dviga cen energentov, s katero gospodarskim upravičencem po Zakonu o ukrepih za omilitev posledic dviga cen energentov v gospodarstvu in kmetijstvu omogoči dostop do pomoči države.

Uredba poleg metodologije izračuna škode, ki je nastala upravičencem iz zakona, vsebuje še izračun višine pomoči s strani države. Višina pomoči lahko namreč znaša do 60 odstotkov nastale škode upravičenca iz naslova zvišanja cen energentov in največjih zneskov pomoči iz tabele v 2. členu zakona. Dodatno je pomoč omejena še s pavšalnimi zneski po posameznih kategorijah upravičencev glede na njihove prihodke od prodaje in deleža stroškov energije v poslovnih odhodkih.

Uredba določa tudi sam postopek dodelitve pomoči – upravičenci morajo predložiti vloge prek informacijskega sistema Finančne uprave Republike Slovenije do 15. aprila 2022, izplačila pa prejmejo do 5. maja 2022. Vlogo bodo lahko podale pravne in fizične osebe, ki opravljajo gospodarsko dejavnost in so bile registrirane v Republiki Sloveniji najkasneje do 1. decembra 2021 ter ocenjujejo, da jim bodo stroški energije v letu 2022 v primerjavi z letom 2021 narasli za več kot 40 odstotkov.

Vir: Ministrstvo za gospodarski razvoj in tehnologijo

**Vlada Republike Slovenije je začasno določila najvišje veleprodajne cene določenih naftnih derivatov**

Vlada Republike Slovenije je izdala Uredbo o dopolnitvah Uredbe o določitvi cen določenih naftnih derivatov, s katero je začasno določila še najvišji dovoljeni veleprodajni ceni neosvinčenega 95-oktanskega bencina in dizelskega goriva. Najvišja dovoljena veleprodajna cena z davkom na dodano vrednost za motorni bencin NMB-95 tako znaša 1,483 evra na liter, za dizel pa 1,521 evra na liter. To je končna najvišja možna bruto veleprodajna cena, ki jo veletrgovci lahko zaračunajo pri preprodaji in vključuje tudi DDV. Sprememba podaljšuje veljavnost ukrepov do vključno 30. aprila 2022.

Najvišja dovoljena veleprodajna cena je za 0,02 evra na liter nižja od določene drobnoprodajne cene. Cena je določena na podlagi ocene, da takšna razlika med drobno in veleprodajno ceno predvsem omogoča prodajo derivatov tudi malim trgovcem, ki jim veletrgovci v zadnjem obdobju niso dobavljali ustreznih količin goriv.

Prav tako je vlada sklenila, da bo za čas trajanja sprejetega ukrepa določila nadomestilo podjetjem, katerim ta ukrep povzroča občutno škodo. Nadomestilo bo določila z odlokom po izteku ukrepa. Posledično podjetjem vlada nalaga, da zaradi ukrepa določitve najvišje dovoljene drobnoprodajne in veleprodajne cene naftnih derivatov, ne smejo prenehati prodajati omenjenega blaga.

Vir: Ministrstvo za gospodarski razvoj in tehnologijo

**Zaključno poročilo o predsedovanju Republike Slovenije Svetu Evropske unije 2021**

Vlada Republike Slovenije je potrdila celovito zaključno poročilo o posebnem vladnem projektu Predsedovanje Republike Slovenije Svetu Evropske unije 2021, ki je potekal med 1. julijem in 31. decembrom 2021.

Poročilo je bilo pripravljeno v skladu z načrtom zastavljenim v Projektni nalogi za posebni vladni projekt predsedovanja. Aktivnosti projekta sta usmerjali širša in ožja delovna skupina za priprave in izvedbo predsedovanja Republike Slovenije Svetu Evropske unije 2021. Njuno delo so podpirale posamezne področne podskupine - Podskupine za program predsedovanja, Podskupine za kadre predsedovanja, Podskupine za komunikacijo z javnostmi in promocijo, Podskupine za proračun predsedovanja in Sekretariata za koordinacijo priprav, logistične organizacije in izvedbe predsedovanja.

Poročilo zajema predstavitev opravljenih nalog in dosežkov po posameznih področjih izvedbe predsedovanja, ki jih je predvidela projektna naloga. V poročilu in pripadajočih prilogah so podrobneje predstavljeni vsebinski dosežki predsedovanja, kot tudi pregled vseh izvedenih dogodkov, nalog in storitev, ki jih je Slovenija izvedla v vlogi predsedujoče Svetu Evropske Unije. Poročilo vključuje pregled porabe finančnih sredstev za izvedbo predsedovanja. Njegov namen je tudi evidentiranje podatkov in načina izvedbe posameznih nalog v podporo načrtovanju in izvedbi prihodnjega predsedovanja Svetu EU oz. podobnih zahtevnih multilateralnih dogodkov.

Iz poročila je razvidno, da so bile predvidene naloge v kontekstu predsedovanja Slovenije Svetu Evropske unije kljub omejitvam v povezavi s pandemijo in soočanju z nepredvidljivimi situacijami opravljene zelo uspešno.

Vir: Ministrstvo za zunanje zadeve

**Predlogi Komisije Vlade Republike Slovenije za administrativne zadeve in imenovanja**

**Sklepi o odpoklicih veleposlanikov Republike Slovenije in imenovanje nove nacionalne koordinatorke za odnose Republike Slovenije z Unijo za Sredozemlje**

Zaradi poteka časa razporeditve v tujini, je Vlada Republike Slovenije z dolžnosti odpoklicala izrednega in pooblaščenega veleposlanika Republike Slovenije v Republiki Hrvaška Vojislava Šuca z dne 31. maj 2022 ter dr. Rada Genoria z dolžnosti izrednega in pooblaščenega veleposlanika Republike Slovenije v Republiki Zelenortski otoki, Velikem vojvodstvu Luksemburg, Federativni demokratični republiki Etiopiji, pri Afriški uniji in v Kraljevini Belgiji s sedežem v Bruslju z dne 27. april 2022.

Vlada Republike Slovenije je prav tako z mesta nacionalne koordinatorke za odnose Republike Slovenije z Unijo za Sredozemlje razrešila Natalio Al Mansour in na mesto imenovala Petro Kežman.

Vir: Ministrstvo za zunanje zadeve

**Mag. Boris Munišič imenovan za generalnega direktorja Direktorata za investicije**

Vlada Republike Slovenije je izdala odločbo, s katero se mag. Boris Munišič s 1. aprilom 2022 imenuje na položaj generalnega direktorja Direktorata za investicije, za mandatno dobo petih let in sicer od 1. aprila 2022 do 31. marca 2027.

Vir: Ministrstvo za izobraževanje, znanost in šport

**Vlada imenovala direktorja Urada Republike Slovenije za nadzor proračuna**

Vlada je danes izdala odločbo, s katero je mag. Gregorja Greifa imenovala za direktorja Urada Republike Slovenije za nadzor proračuna, in sicer za pet let, od 1. aprila 2022 do najdlje 31. marca 2027, z možnostjo ponovnega imenovanja.

Zakon o javnih uslužbencih določa, da generalne sekretarje in generalne direktorje na ministrstvih, direktorje organov v sestavi ministrstev in direktorje vladnih služb imenuje vlada na predlog ministra oziroma funkcionarja, ki mu je direktor vladne službe odgovoren. Izbirajo se na podlagi javnega natečaja. Posebna natečajna komisija ugotovi, kateri kandidati izpolnjujejo pogoje za položaj in kateri kandidati so glede na svojo usposobljenost primerni za ta položaj. Natečajna komisija seznam kandidatov, ki so po njeni oceni glede na strokovno usposobljenost primerni za položaj, predloži funkcionarju, ki mu je uradnik na položaju odgovoren. Med temi kandidati funkcionar izbere tistega, ki je po njegovi presoji najprimernejši.

Mandat sedanjemu direktorju Urada Republike Slovenije za nadzor proračuna poteče 31. marca 2022. Ministrstvo za finance je 6. septembra 2021 na spletnem portalu GOV.SI objavilo posebni javni natečaj za položaj direktorja urada. Posebna natečajna komisija je ministra za finance obvestila, da so za položaj direktorja urada primerni trije kandidati. Glede na navedeno je minister za finance predlagal vladi, da na položaj imenuje Gregorja Greifa.

Uredba o notranji organizaciji, sistemizaciji, delovnih mestih in nazivih v organih javne uprave in v pravosodnih organih določa, da se delo direktorja urada za nadzor proračuna opravlja v nazivu prve stopnje. Akt o notranji organizaciji in sistemizaciji delovnih mest v uradu za nadzor proračuna določa, da se položaj direktorja urada opravlja v nazivu prve stopnje: Notranji revizor višji sekretar.

Vlada je zato danes izdala tudi odločbo, s katero se javni uslužbenec mag. Gregor Greif z dnem 1. aprilom 2022 imenuje v uradniški naziv prve stopnje notranji revizor višji sekretar.

Vir: Ministrstvo za finance

**Vlada soglašala z imenovanjem Simone Mikec za direktorico javnega zavoda Hiša za otroke**

Vlada je na današnji seji dala soglasje k imenovanju Simone Mikec za direktorico javnega zavoda Hiša za otroke.

Zakon o zaščiti otrok v kazenskem postopku in njihovi celostni obravnavi v hiši za otroke, določa, da se celostna obravnava otrok izvaja kot javna služba v javnem zavodu, ki ga ustanovi Republika Slovenija.

Poslovodni organ zavoda je direktor, ki mora imeti najmanj izobrazbo osme ravni v skladu z zakonom, ki ureja slovensko ogrodje kvalifikacij, psihološke ali medicinske smeri, socialnega dela ali specialnih disciplin pedagoške smeri in najmanj sedem let delovnih izkušenj z delom z otroki. Direktor organizira in vodi strokovno delo in poslovanje zavoda, predstavlja in zastopa zavod, ter je odgovoren za zakonitost njegovega poslovanja. V skladu z drugim odstavkom 11. člena Sklepa o ustanovitvi Javnega zavoda Hiša za otroke direktorja imenuje svet zavoda s predhodnim soglasjem vlade.

Na podlagi javnega razpisa je svet zavoda na svoji 5. seji 18. marca 2022 kot najprimernejšo kandidatko ocenil Simono Mikec.

Vir: Ministrstvo za pravosodje

**Vlada imenovala Marjana Sušlja in Olgo Petrak za zastopnika pacientovih pravic**

Vlada Republike Slovenije je imenovala Marjana Sušlja za zastopnika pacientovih pravic za območje območne enote Nacionalnega inštituta za javno zdravje Ljubljana. Prav tako je imenovala tudi Olgo Petrak za zastopnico pacientovih pravic za območje območne enote Nacionalnega inštituta za javno zdravje Celje.

Ministrstvo za zdravje (MZ) je Marjana Sušlja, univ. dipl. psih, izbralo na podlagi javnega poziva, objavljenega na spletni strani MZ, ki ga je sprejela Vlada Republike Slovenije. Predlagani kandidat, ki izpolnjuje vse pogoje za imenovanje za zastopnika pacientovih pravic, je bil imenovan za dobo petih let, od 19. aprila 2022 do 18. aprila 2027, z možnostjo ponovnega imenovanja.

Prav tako je MZ za zastopnico pacientovih pravic za območje območne enote Nacionalnega inštituta za javno zdravje Celje izbralo Olgo Petrak, univ. dipl. psih., na podlagi javnega poziva, ki ga je sprejela Vlada Republike Slovenije. Za zastopnico pacientovih pravic na območju območne enote Nacionalnega inštituta za javno zdravje Celje jo je v roku za oddajo prijav predlagalo Društvo za boj proti raku Celje. Predlagana kandidatka je bila imenovana za dobo petih let, od 19. aprila 2022 do 18. aprila 2027, z možnostjo ponovnega imenovanja.

Vir: Ministrstvo za zdravje

**Imenovanje predstavnikov ustanovitelja v Svet javnega zavoda Moderna galerija**

Vlada je na današnji seji v svet javnega zavoda Moderna galerija za mandatno dobo štirih let od ustanovitvene seje sveta zavoda, z možnostjo ponovnega imenovanja, kot predstavnike ustanovitelja imenovala:

* Aleksandra Bassina,
* Ermino Bender,
* Margarito Mario Dolinar in
* Uroša Stibilja.

Vir: Ministrstvo za kulturo

**Vlada sprejela Sklep o imenovanju predstavnikov ustanovitelja v Svet javnih zdravstvenih zavodov**

Vlada Republike Slovenije je sprejela Sklep o imenovanju predstavnikov ustanovitelja v Svet javnega zdravstvenega zavoda Bolnišnice Sežana, Bolnišnice Topolšica in Zdravstvenega doma za študente Univerze v Ljubljani.

V Svet javnega zdravstvenega zavoda Bolnišnice Sežana so bili za mandatno dobo štirih let, kot predstavniki ustanovitelja imenovani:

* mag. Egidij Čretnik,
* dr. Andrej Janžič,
* Matej Forte,
* Irena Orel.

V Svet javnega zdravstvenega zavoda Bolnišnice Topolšica so bili za mandatno dobo štirih let, kot predstavniki ustanovitelja imenovani:

* Nejc Klančnik,
* Omar Hanuna,
* Drago Koren,
* Franci Lenart.

V Svet javnega zdravstvenega zavoda Zdravstveni dom za študente Univerze v Ljubljani so bili za mandatno dobo štirih let, kot predstavniki ustanovitelja imenovani:

* Vesna Barovič,
* Tilen Vesenjak,
* Janez Rifel,
* Ermina Bender.

Vir: Ministrstvo za zdravje

**Sklep o imenovanju članov Sveta za razvoj informatike**

Vlada je sprejela Sklep o imenovanju članov Sveta za razvoj informatike.

Z nastopom predhodne in nove vlade je funkcija nekaterim članom sveta prenehala, zato je vlada konec februarja 2022 izdala Odlok o Svetu za razvoj informatike, s čimer se bosta na novo uredila sestava in delovanje sveta. Z imenovanjem članov in imenovanjem nove sestave sveta bo ponovno vzpostavljena in zagotovljena enotna točka za usklajevanje aktivnosti na operativni ravni, ki so povezane z vlaganji v informacijsko tehnologijo, standardi, zalednimi sistemi in drugimi razvojno tehnološkimi vprašanji, pri katerih je kompatibilnost sistemov ključna za njihovo učinkovito delovanje in racionalno vzdrževanje.

V skladu z odlokom vlada imenuje člane Sveta za razvoj informatike in člane operativne delovne skupine.

V Svet za razvoj informatike se imenujejo:

* Boštjan Jambrovič, državni sekretar, Ministrstvo za javno upravo, predsednik,
* mag. Peter Geršak, državni sekretar, Služba Vlade RS za digitalno preobrazbo, namestnik predsednika,
* dr. Katja Triller Vrtovec, državna sekretarka, Kabinet predsednika vlade, članica,
* dr. Uroš Svete, direktor Urada Vlade RS za informacijsko varnost, član,
* Irena Drmaž, državna sekretarka, Ministrstvo za finance, članica,
* mag. Monika Kirbiš-Rojs, državna sekretarka, Služba Vlade RS za razvoj in evropsko kohezijsko politiko, članica in
* Peter Grum, generalni direktor Direktorata za informatiko, Ministrstvo za javno upravo, član.

V operativno delovno skupino je vlada imenovala predstavnike ministrstev, organov v njihovi sestavi in vladnih služb.

Vir: Ministrstvo za javno upravo

**Vlada spremenila odlok o ustanovitvi Sveta Republike za varovanje civilnega letalstva**

Vlada je izdala Odlok o dopolnitvi Odloka o ustanovitvi Sveta Republike Slovenije za varovanje civilnega letalstva, ki se objavi v Uradnem listu Republike Slovenije.

Zakon o letalstvu določa, da za pripravo ukrepov za usklajeno delovanje ministrstev in njihovih organov, različnih služb, agencij in drugih organizacij, ki pripravljajo in izvajajo različne vidike varovanja ali so za to odgovorne, in za usklajevanje dejavnosti v zvezi z varovanjem na predlog ministra, pristojnega za promet, vlada ustanovi Svet Republike Slovenije za varovanje civilnega letalstva.

Za celovito zagotovitev varnosti mednarodnega civilnega letalstva je treba zagotoviti tudi njegovo varovanje pred nezakonitimi dejanji, kot je npr. terorizem. Slednje je treba zagotoviti tako na podlagi predpisov Mednarodne organizacije za civilno letalstvo (ICAO), in sicer Priloge 17 h Konvenciji o mednarodnem civilnem letalstvu kot na podlagi Uredbe št. 300/2008 Evropskega parlamenta in Sveta o skupnih pravilih na področju varovanja civilnega letalstva.

Varovanje v letalstvu namreč pomeni kombinacijo ukrepov, osebja in materialnih virov, namenjenih varovanju v civilnem letalstvu pred dejanji nezakonitega vmešavanja, ki ogrožajo varovanje civilnega letalstva. Glede na področja in pristojnosti različnih državnih organov, ki pri tem sodelujejo, je potrebno njihovo usklajeno delovanje.

Za zagotovitev odločnega ukrepanja je v skladu z mednarodnimi standardi priporočeno, da so člani Sveta Republike Slovenije za varovanje civilnega letalstva visoki vladni uradniki, ki imajo lahko glede na svoj položaj in zaradi svoje sestave medresorski pregled nad zagotavljanjem odločnega ukrepanja na področju varovanja civilnega letalstva. V skladu z mednarodnimi standardi bi v Svetu za varovanje civilnega letalstva morali biti člani, pristojni za civilno letalstvo, varnostne sile in službe, ter organi, odgovorni za notranje zadeve, priseljevanje, carino in nadzor meja.

Za zagotovitev odločnega ukrepanja na področju elektronskih komunikacij in zagotavljanja informacijske varnosti ter dviga odpornosti na kibernetske grožnje se v Svet za varovanje civilnega letalstva vključi še predstavnika Ministrstva za javno upravo ter Urada vlade Republike Slovenije za informacijsko varnost.

Vir: Ministrstvo za infrastrukturo

**Vlada sprejela sklep o javni koristi za razlastitev nekaterih zemljišč v Goriči vasi**

Vlada je sprejela sklep o ugotovitvi javne koristi za razlastitev (delov) zemljišč v katastrski občini Goriča vas zaradi izgradnje povezovalne ceste zaradi ukinitve nivojskih prehodov v km 34+484,50 (Ribnica 5), v km 34+824 (Ribnica 6) in v km 35+204 (Hrovača) v sklopu projekta »Modernizacija Kočevske proge – 2. faza/ 2. etapa.

Vir: Ministrstvo za infrastrukturo

**Vlada sprejela sklep o vknjižbi lastninske pravice v korist DARS na nekaterih nepremičninah v katastrski občini Dolnje Ležeče**

Vlada je sprejela sklep, da se pri nekaterih nepremičninah v katastrski občini Dolnje Ležeče, ki v naravi predstavljajo nepremičnini, potrebni za opravljanje spremljajočih dejavnosti ob avtocestah, vknjiži lastninska pravica v korist imetnika Družba za avtoceste v Republiki Sloveniji.

Vir: Ministrstvo za infrastrukturo

**Vlada sprejela sklep o vknjižbi lastninske pravice v korist DARS na nekaterih nepremičninah v katastrski občini Dolnje Ležeče**

Vlada je sprejela sklep, da se pri nekaterih nepremičninah v katastrski občini Dolnje Ležeče, ki v naravi predstavljajo nepremičnini, potrebni za opravljanje spremljajočih dejavnosti ob avtocestah, vknjiži lastninska pravica v korist imetnika Družba za avtoceste v Republiki Sloveniji.

Vir: Ministrstvo za infrastrukturo

**Vlada sprejela sklep o vknjižbi lastninske pravice v korist DARS na nekaterih nepremičninah v katastrski občini Podmežakla**

Vlada je sprejela sklep, da se pri nekaterih nepremičninah v katastrski občini Podmežakla, ki v naravi predstavljajo nepremičnine, potrebni za opravljanje spremljajočih dejavnosti ob avtocestah, vknjiži lastninska pravica v korist imetnika Družba za avtoceste v Republiki Sloveniji.

Vir: Ministrstvo za infrastrukturo

**Ostali predlogi administrativnih zadev in imenovanj**

**Vlada ponovno imenovala v. d. generalne direktorice Direktorata za upravne notranje zadeve**

Urška Židan se s 1. aprilom 2022 ponovno imenuje za vršilko dolžnosti generalne direktorice Direktorata za upravne notranje zadeve v Ministrstvu za notranje zadeve do imenovanja generalnega direktorja po opravljenem natečajnem postopku, vendar največ za šest mesecev, in sicer najdlje do 30. septembra 2022.

Zakon o javnih uslužbencih določa, da lahko v času od sprožitve natečajnega postopka do imenovanja novega uradnika na položaj brez javnega natečaja največ šest mesecev naloge na tem položaju opravlja vršilec dolžnosti. Za vršilca dolžnosti je brez javnega natečaja lahko imenovana oseba, ki izpolnjuje predpisane pogoje. V primeru ponovitve postopka javnega natečaja prične rok iz tega odstavka ponovno teči.

Minister za notranje zadeve je sprožil natečajni postopek za položaj generalnega direktorja Direktorata za upravne notranje zadeve, vendar postopek še ni zaključen. Minister je zato vladi predlagal, da se Urška Židan, ki izpolnjuje vse pogoje, s 1. aprilom 2022 ponovno imenuje za vršilko dolžnosti generalne direktorice Direktorata za upravne notranje zadeve.

Vir: Ministrstvo za notranje zadeve

**Marko Kandolf s 1. aprilom 2022 imenovan na položaj glavnega inšpektorja v IRSNZ**

Vlada Republike Slovenije je s 1. aprilom 2022 Marka Kandolfa imenovala na položaj glavnega inšpektorja v Inšpektoratu Republike Slovenije za notranje zadeve za dobo petih let z možnostjo ponovnega imenovanja.

Po izvedenem posebnem javnem natečaju za omenjeni položaj je posebna natečajna komisija izvedla postopek ugotavljanja strokovne usposobljenosti in primernosti kandidata ter na podlagi Standardov strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi ugotovila, da je Marko Kandolf primeren kandidat za ta položaj.

Marko Kandolf trenutno opravlja funkcijo vršilca dolžnosti glavnega inšpektorja v Inšpektoratu RS za notranje zadeve.

Vir: Ministrstvo za notranje zadeve

**Strokovna komisija za izbiro koncesionarjev za ureditev izvajanja državne gospodarske javne službe ravnanja s stranskimi živalskimi proizvodi**

Vlada je v Strokovno komisijo za izbiro koncesionarjev za ureditev izvajanja državne gospodarske javne službe ravnanja s stranskimi živalskimi proizvodi kategorije 1 in 2, imenovala Mateja Kovačiča kot predstavnika Ministrstva za okolje in prostor in predsednika komisije. Imenovala je tudi dva člana komisije, in sicer kot predstavnika Ministrstva za kmetijstvo, gozdarstvo in prehrano mag. Ivana Ambrožiča in Ervino Jarc kot predstavnico Ministrstva za finance.

Vir: Ministrstvo za okolje in prostor

**Vlada Republike Slovenije bo z javnim pozivom zbirala predloge za štiri člane sveta Javne agencije Republike Slovenije za varstvo konkurence**

Vlada Republike Slovenije je določila besedilo javnega poziva za zbiranje predlogov kandidatov za štiri člane sveta Javne agencije Republike Slovenije za varstvo konkurence, Ministrstvo za gospodarski razvoj in tehnologijo pa pooblašča, da izvede vsa potrebna opravila v postopku priprave predloga kandidatov za člane sveta agencije ter vladi predlaga štiri kandidate, ki izpolnjujejo predpisane kriterije.

Na podlagi šestega odstavka 21. člena Zakona o Vladi Republike Slovenije in 12.a člena Zakona o preprečevanju omejevanja konkurence sta namreč organa Javne agencije Republike Slovenije za varstvo konkurence svet agencije in direktor agencije. Svet agencije ima pet članov, od katerih je eden direktor agencije, ki je po funkciji tudi predsednik sveta. Člane sveta agencije imenuje in razrešuje Državni zbor Republike Slovenije na predlog Vlade Republike Slovenije. Člani sveta so imenovani za pet let in so lahko ponovno imenovani.

Trenutno svet ne deluje v popolni sestavi, enemu izmed članov sveta je 3. marca 2021 potekel mandat, en član pa je v minulem letu odstopil. Za ti dve mesti je bil objavljen javni poziv za zbiranje predlogov kandidatov, a se je postopek zaključil brez predloga za imenovanje kandidatov Državnemu zboru. Vlada se je seznanila tudi z dejstvom, da bo dvema članoma, to je mag. Karli Pinter in Francu Pušenjaku, petletni mandat potekel 8. januarja 2023. Iz tega razloga bo Vlada Republike Slovenije sedaj z javnim pozivom iskala štiri člane sveta za petletno obdobje.

Vir: Ministrstvo za gospodarski razvoj in tehnologijo

**Vlada zaradi prenehanja funkcije razrešila člana delegacije Meddržavne komisije v zvezi z NEK**

Vlada je zaradi prenehanja funkcije državnega sekretarja Blaža Košoroka razrešila kot člana slovenske delegacije Meddržavne komisije za spremljanje izvajanja Pogodbe med Vlado Republike Slovenije in Vlado Republike Hrvaške o ureditvi statusnih in drugih pravnih razmerij, povezanih z vlaganjem v Nuklearne elektrarno Krško, njenim izkoriščanjem in razgradnjo.

Vlada je namesto njega za člana imenovala mag. Hinka Šolinca, direktorja Direktorata za energijo na Ministrstvu za infrastrukturo.

Vir: Ministrstvo za infrastrukturo

**Vlada sprejela sklep o ustanovitvi delovne skupine za pripravo sprememb plačnega sistema v zdravstvu**

Vlada Republike Slovenije je na današnji seji sprejela sklep o ustanovitvi delovne skupine vlade za pripravo sprememb plačnega sistema v zdravstvu. Naloga delovne skupine je pripraviti izhodišča za zakonske podlage za spremembo plačnega sistema na področju zdravstva v Sloveniji. Za predsednico delovne skupine je bila imenovana državna sekretarka v Kabinetu predsednika vlade dr. Katja Triller Vrtovec, za namestnico pa Anamarija Mežan, sekretarka v Kabinetu predsednika vlade.

V delovno skupino so bili imenovani še: Peter Renčel, vodja oddelka za pravne zadeve pri Zdravniški zbornici, član; mag. Dorijan Marušič, predstavnik Zdravniške zbornice Slovenije, član; Helena Ulčar Šumčić, generalna direktorica Direktorata za zdravstveno ekonomiko, Ministrstvo za zdravje, članica; mag. Vlasta Mežek, vodja Sektorja za koordinacijo izvajalcev zdravstvene dejavnosti, Ministrstvo za zdravje, članica; Konrad Kuštrin, predsednik sindikata Zdravnikov in zobozdravnikov Slovenije FIDES, član; dr. Gregor Zemljič, sindikat Zdravnikov in zobozdravnikov Slovenije FIDES, namestnik člana; Bojan Popovič, pravna služba sindikata Zdravnikov in zobozdravnikov Slovenije FIDES, član; Katjuša Bizjak, generalna sekretarka sindikata Zdravnikov in zobozdravnikov Slovenije FIDES, namestnica člana; Monika Ažman, predsednica Zbornice zdravstvene in babiške nege Slovenije - Zveze strokovnih društev medicinskih sester, babic in zdravstvenih tehnikov Slovenije, članica; mag. Janez Kramar, podpredsednik Zbornice zdravstvene in babiške nege Slovenije - Zveze strokovnih društev medicinskih sester, babic in zdravstvenih tehnikov Slovenije, namestnik člana.

Vir: Kabinet predsednika vlade